b'\n_START_ARTICLE_\nFarizeji\n_START_PARAGRAPH_\nFarizeji so bili judovska versko politi\xc4\x8dna skupina, ki je delovala v starem Izraelu od 2. stoletja pr. n. \xc5\xa1t. do konca 1. stoletja n. \xc5\xa1t. _NEWLINE_Znana pripadnika te skupine sta bila rabina Hilel in \xc5\xa0amaj, ustanovitelja dveh znanih judovskih \xc5\xa1ol Postave. Farizej je bil tudi judovski zgodovinar Jo\xc5\xbeef Flavij. Tudi apostol Pavel je bil v za\xc4\x8detku farizej, potem pa se je spreobrnil in postal kristjan._NEWLINE_Izraz farizeji izvira iz hebrejske besede \xd7\xa4\xd7\xa8\xd7\x95\xd7\xa9\xd7\x99\xd7\x9d [peru\xc5\xa1im], ki pomeni lo\xc4\x8deni. Farizeji so bili lo\xc4\x8deni od posvetnega in usmerjeni v versko \xc5\xbeivljenje, vendar to \xc5\xa1e zdale\xc4\x8d ni bila tako korenita lo\xc4\x8ditev kot pri esenih - asketski verski skupnosti iz tistega \xc4\x8dasa. Farizeji so \xc5\xbeiveli kot navadni ljudje, le da so dajali ve\xc4\x8d poudarka na poznavanju Svetega Pisma in upo\xc5\xa1tevanju Postave. Sodelovali so tudi v judovskem velikem zboru (sinhedriju). _NEWLINE_V \xc4\x8dasu makabejske vstaje (okoli 160-130 pr. n. \xc5\xa1t.) je med Judi obstajalo gibanje pobo\xc5\xbenih ali hasidov (hebrejsko: \xd7\x97\xd7\xa1\xd7\x99\xd7\x93\xd7\x99\xd7\x9d [hasidim]), ki se je pozneje razvilo v dva glavna tokova: farizeje in esene. Poimenovanje \xc2\xbbfarizeji\xc2\xab\xc2\xa0so za\xc4\x8deli uporabljati ob koncu drugega stoletja pr. n. \xc5\xa1t._NEWLINE_Farizeji so kmalu postali opozicija vladajo\xc4\x8di hasmonejski dinastiji. Po smrti kraljice Salome Aleksandre, ki jim je bila naklonjena, je izbruhnila dr\xc5\xbeavljanska vojna med pripadniki njenih dveh sinov, ki sta se oba potegovala za nasledstvo. V tej vojni je eskaliral tudi spor med farizeji in saduceji. Vojna se je kon\xc4\x8dala z rimsko zasedbo Judeje leta 63 pr. n. \xc5\xa1t. in z izgubo prave samostojnosti. Poznej\xc5\xa1i judovski vladarji so bili samo formalno suvereni._NEWLINE_V \xc4\x8dasu rimske zasedbe so farizeji sicer nasprotovali Rimljanom, vendar se niso resneje vme\xc5\xa1avali v politiko. Po navedbah Jo\xc5\xbeefa Flavija je bilo farizejev v tem \xc4\x8dasu okoli 6000. Njihova glavna usmeritev je bila nasprotovanje Rimljanom v verskem smislu: poznavanje judovske Postave, knjig in izro\xc4\x8dil ter dosledno izpolnjevanje zapovedi. Ker so priznavali tudi ustno izro\xc4\x8dilo, so (za razliko od saducejev) verjeli v angele, v poslednjo sodbo in v telesno vstajenje._NEWLINE_Farizeji so bili sicer nekoliko nagnjeni k vzvi\xc5\xa1enosti nad navadnimi neukimi ljudmi, a kljub temu so bili zaradi svoje u\xc4\x8denosti in vernosti med ljudmi precej bolj priljubljeni kot saduceji. Po uni\xc4\x8denju jeruzalemskega templja leta 70 n. \xc5\xa1t.  je stranka saducejev propadla ravno zaradi nepriljubljenosti, farizeji pa so dali takrat judovski veri novo podobo in prevzeli vodilno vlogo v verskem \xc5\xbeivljenju. Takrat je tudi beseda farizeji - lo\xc4\x8deni izgubila svoj osnovni pomen in so jo nehali uporabljati._NEWLINE_V Novi zavezi so farizeji ve\xc4\x8dkrat opisani kot hinavci, ki sicer dosledno izpolnjujejo zapovedi, vendar pa nimajo prave ljubezni do so\xc4\x8dloveka (glej npr.: Mt 23,1-36). Sveti Pavel je bil farizej, ki se je pozneje spreobrnil v kr\xc5\xa1\xc4\x8danstvo in je v svojih delih ve\xc4\x8dkrat poudaril, da je pomembnej\xc5\xa1a ljubezen do Boga in so\xc4\x8dloveka kot pa zgolj izpolnjevanje zapovedi.'